b"\n_START_ARTICLE_\nDavid Irving\n_START_SECTION_\nPrimii ani\n_START_PARAGRAPH_\nIrving \xc8\x99i fratele s\xc4\x83u geam\xc4\x83n s-au n\xc4\x83scut \xc3\xaen Hutton, \xc3\xaen apropiere de Brentwood, Essex, Anglia. Tat\xc4\x83l s\xc4\x83u, John James Cawdell Irving (1898-1967), era un ofi\xc8\x9ber de marin\xc4\x83 de carier\xc4\x83 \xc8\x99i comandant \xc3\xaen Marina Regal\xc4\x83, iar mama lui, Beryl Irving (n\xc4\x83scut\xc4\x83 Newington), ilustratoare \xc8\x99i scriitoare de c\xc4\x83r\xc8\x9bi pentru copii. Fratele s\xc4\x83u geam\xc4\x83n, Nicholas Irving, a spus c\xc4\x83 \xe2\x80\x9eDavid obi\xc8\x99nuia s\xc4\x83 fug\xc4\x83 c\xc4\x83tre casele bombardate strig\xc3\xa2nd \xe2\x80\x9eHeil Hitler!\xe2\x80\x9d\xe2\x80\x9d, o declara\xc8\x9bie pe care David Irving o neag\xc4\x83._NEWLINE_\xc3\x8en timpul celui de-al Doilea R\xc4\x83zboi Mondial, tat\xc4\x83l lui Irving a fost ofi\xc8\x9ber la bordul cruci\xc8\x99\xc4\x83torului HMS Edinburgh. Pe 30 aprilie 1942, \xc3\xaen timp ce escorta Convoi QP 11 \xc3\xaen Marea Barents, nava a fost grav avariat\xc4\x83 de c\xc4\x83tre submarinul german U-456. Dou\xc4\x83 zile mai t\xc3\xa2rziu, ea a fost atacat\xc4\x83 de c\xc4\x83tre ambarca\xc8\x9biunile de suprafa\xc8\x9b\xc4\x83 \xc8\x99i, neput\xc3\xa2nd fi recuperat\xc4\x83, a fost abandonat\xc4\x83 \xc8\x99i scufundat\xc4\x83 de o torpil\xc4\x83 a HMS Foresight. Tat\xc4\x83l lui Irving a supravie\xc8\x9buit, dar a rupt toate leg\xc4\x83turile cu so\xc8\x9bia \xc8\x99i copiii s\xc4\x83i, dup\xc4\x83 acest incident._NEWLINE_Irving a urmat ulterior timp de doi ani cursuri de economie politic\xc4\x83 la University College din Londra, dar, cu toate acestea, el din nou a trebuit s\xc4\x83 renun\xc8\x9be din cauza lipsei de fonduri. \xc3\x8en aceast\xc4\x83 perioad\xc4\x83, el a participat la o dezbatere cu privire la imigra\xc8\x9bia \xc3\xaen Commonwealth, sus\xc8\x9bin\xc3\xa2ndu-l pe fondatorul Uniunii Fasci\xc8\x99tilor Britanici Sir Oswald Mosley \xc8\x99i a fost huiduit.\n_START_SECTION_\nAutor\n_START_PARAGRAPH_\nIrving a tradus Memoriile feldmare\xc8\x99alului Wilhelm Keitel \xc3\xaen 1965 (editate de Walter G\xc3\xb6rlitz), iar \xc3\xaen 1967 a publicat Accident: The Death of General Sikorski. \xc3\x8en aceast\xc4\x83 din urm\xc4\x83 carte, Irving a sus\xc8\x9binut c\xc4\x83 accidentul de avion \xc3\xaen care a fost ucis liderul guvernului polonez \xc3\xaen exil generalul W\xc5\x82adys\xc5\x82aw Sikorski \xc3\xaen 1943 a fost de fapt un asasinat comandat de c\xc4\x83tre Winston Churchill, astfel \xc3\xaenc\xc3\xa2t s\xc4\x83-i permit\xc4\x83 lui Churchill s\xc4\x83 tr\xc4\x83deze Polonia \xc3\xaen favoarea Uniunii Sovietice. Cartea lui Irving a inspirat piesa extrem de controversat\xc4\x83 Soldiers (1967) a prietenului s\xc4\x83u, dramaturgul german Rolf Hochhuth, \xc3\xaen care Hochhuth l-a descris pe Churchill ordon\xc3\xa2nd \xe2\x80\x9easasinarea\xe2\x80\x9d generalului Sikorski._NEWLINE_\xc3\x8en 1971 Irving a tradus memoriile generalului Reinhard Gehlen \xc8\x99i \xc3\xaen 1973 a publicat The Rise and Fall of the Luftwaffe, o biografie a feldmare\xc8\x99alului Erhard Milch. \xc8\x98i-a petrecut restul anilor 1970 lucr\xc3\xa2nd la Hitler's War  \xc8\x99i The War Path, biografia lui Adolf Hitler \xc3\xaen dou\xc4\x83 p\xc4\x83r\xc8\x9bi; The Trail of the Fox, o biografie a feldmare\xc8\x99alului Erwin Rommel; \xc8\x99i o serie \xc3\xaen Sunday Express \xc3\xaen care descria faimosul raid Dam Busters al Royal Air Force. \xc3\x8en 1975, \xc3\xaen introducerea sa la Hitler und seine Feldherren, edi\xc8\x9bia german\xc4\x83 a c\xc4\x83r\xc8\x9bii Hitler's War, Irving a atacat jurnalul Annei Frank ca fiind o pl\xc4\x83smuire, sus\xc8\x9bin\xc3\xa2nd \xc3\xaen mod fals c\xc4\x83 un tribunal din New York a decis c\xc4\x83 jurnalul era \xc3\xaen realitate crea\xc8\x9bia scenaristului american Meyer Levin \xe2\x80\x9e\xc3\xaen colaborare cu tat\xc4\x83l fetei\xe2\x80\x9d.\n_START_SECTION_\nRevizionism\n_START_PARAGRAPH_\n\xc3\x8en 1981, el a publicat dou\xc4\x83 c\xc4\x83r\xc8\x9bi. Prima a fost The War Between the Generals, \xc3\xaen care Irving a oferit o prezentare a \xc3\x8enaltului Comandament Aliat de pe Frontul de Vest \xc3\xaen 1944-1945, detaliind conflictele aprinse care ar fi avut loc, potrivit lui Irving, \xc3\xaentre generalii din diversele \xc8\x9b\xc4\x83ri \xc8\x99i prezent\xc3\xa2nd zvonuri despre via\xc8\x9ba lor privat\xc4\x83. Cea de-a doua carte a fost Uprising!, despre revolu\xc8\x9bia din 1956 din Ungaria, pe care Irving a caracterizat-o ca fiind \xe2\x80\x9e\xc3\xaen primul r\xc3\xa2nd o revolt\xc4\x83 antievreiasc\xc4\x83\xe2\x80\x9d, din cauza faptului presupus c\xc4\x83 regimul comunist era controlat de evrei. Reprezentarea de c\xc4\x83tre Irving a regimului comunist al Ungariei ca o dictatur\xc4\x83 evreiasc\xc4\x83 ce-i oprima pe neevrei i-au atras acuza\xc8\x9bii de antisemitism. \xc3\x8en plus, au existat pl\xc3\xa2ngeri c\xc4\x83 Irving a exagerat num\xc4\x83rul de persoane de origine evreiasc\xc4\x83 a regimului comunist \xc8\x99i a ignorat faptul c\xc4\x83 liderii comuni\xc8\x99ti maghiari care aveau origine evreiasc\xc4\x83 precum M\xc3\xa1ty\xc3\xa1s R\xc3\xa1kosi \xc8\x99i Ern\xc5\x91 Ger\xc5\x91 au repudiat total iudaismul \xc8\x99i au exprimat ei-\xc3\xaen\xc8\x99i\xc8\x99i, uneori, atitudini antisemite. Criticii precum Neal Ascherson \xc8\x99i Kai Bird au eviden\xc8\x9biat limbajul folosit de Irving care p\xc4\x83rea s\xc4\x83 evoce imagini antisemite ca \xc3\xaen observa\xc8\x9bia lui c\xc4\x83 R\xc3\xa1kosi poseda \xe2\x80\x9etactul unui m\xc4\x83celar ca\xc8\x99er\xe2\x80\x9d._NEWLINE_\xc3\x8en 1989, Irving a publicat biografia lui Hermann G\xc3\xb6ring.\n_START_SECTION_\nNegarea Holocaustului\n_START_PARAGRAPH_\n\xc3\x8entr-o not\xc4\x83 de subsol la prima edi\xc8\x9bie a c\xc4\x83r\xc8\x9bii Hitler's War, Irving a scris: \xe2\x80\x9eeu nu pot accepta punctul de vedere... [c\xc4\x83] exist\xc4\x83 un document semnat de Hitler, Himmler sau Heydrich vorbind de exterminarea evreilor\xe2\x80\x9d. \xc3\x8en 1982, Irving a f\xc4\x83cut o \xc3\xaencercare de a unifica toate grupurile neonaziste din Marea Britanie \xc3\xaentr-un singur partid numit Focus, \xc3\xaen care el va juca un rol principal. Irving s-a descris pe sine ca un \xe2\x80\x9efascist moderat\xe2\x80\x9d \xc8\x99i a vorbit despre planurile de a deveni prim-ministru al Regatului Unit. \xc3\x8encercarea nu a reu\xc8\x99it din cauza problemelor financiare. Irving a spus ziarului Oxford Mail c\xc4\x83 avea \xe2\x80\x9eleg\xc4\x83turi la un nivel sc\xc4\x83zut\xe2\x80\x9d, cu Frontul Na\xc8\x9bional Britanic. Irving a descris The Spotlight, revista principal\xc4\x83 a Liberty Lobby, ca fiind \xe2\x80\x9eun excelent bilunar\xe2\x80\x9d. \xc3\x8en acela\xc8\x99i timp, Irving a pus pe peretele s\xc4\x83u o copie a \xe2\x80\x9eDiscursului Profetic\xe2\x80\x9d al lui Hitler din 30 ianuarie 1939, promi\xc8\x9b\xc3\xa2nd \xe2\x80\x9eanihilarea rasei evreie\xc8\x99ti \xc3\xaen Europa\xe2\x80\x9d dac\xc4\x83 \xe2\x80\x9ebancherii evrei\xe2\x80\x9d vor \xc3\xaencepe un alt r\xc4\x83zboi mondial._NEWLINE_\xc3\x8entr-un discurs din 1986, \xc8\x9binut \xc3\xaen Australia Irving a sus\xc8\x9binut c\xc4\x83 fotografiile supravie\xc8\x9buitorilor \xc8\x99i celor mor\xc8\x9bi \xc3\xaen Holocaust f\xc4\x83cute la \xc3\xaenceputul anului 1945 de solda\xc8\x9bii Alia\xc8\x9bi erau dovada c\xc4\x83 Alia\xc8\x9bii erau responsabili pentru Holocaust, nu germanii. Irving a afirmat c\xc4\x83 Holocaustul nu a fost opera unor lideri nazi\xc8\x99ti, ci mai degrab\xc4\x83 a unor \xe2\x80\x9ecriminali f\xc4\x83r\xc4\x83 nume\xe2\x80\x9d, \xc8\x99i a sus\xc8\x9binut c\xc4\x83 \xe2\x80\x9eace\xc8\x99ti oameni [care i-au ucis pe evrei] au ac\xc8\x9bionat dup\xc4\x83 propriul lor impuls, propria lor ini\xc8\x9biativ\xc4\x83, \xc3\xaen contextul general de brutalitate creat de cel de-al Doilea R\xc4\x83zboi Mondial, \xc3\xaen care, desigur, bombardamentele Aliate au avut un rol\xe2\x80\x9d. \xc3\x8entr-un alt discurs din 1986, de data aceasta \xc3\xaen Atlanta, Irving a sus\xc8\x9binut c\xc4\x83 \xe2\x80\x9eistoricii au o orbire atunci c\xc3\xa2nd vine vorba de Holocaust, pentru ca boala Tay-Sachs este o boal\xc4\x83 evreiasc\xc4\x83 care provoac\xc4\x83 orbire\xe2\x80\x9d._NEWLINE_\xc3\x8en ianuarie 1990 Irving a \xc8\x9binut un discurs la Moers unde a afirmat c\xc4\x83 doar 30.000 de oameni au murit la Auschwitz \xc3\xaentre 1940-1945, to\xc8\x9bi din cauze naturale, ceea ce era egal \xe2\x80\x94 a\xc8\x99a a sus\xc8\x9binut el \xe2\x80\x94 cu num\xc4\x83rul celor uci\xc8\x99i \xc3\xaentr-un raid aerian asupra ora\xc8\x99elor germane. Irving a sus\xc8\x9binut c\xc4\x83 nu au existat camere de gazare \xc3\xaen lag\xc4\x83rul mor\xc8\x9bii, preciz\xc3\xa2nd c\xc4\x83 actualele r\xc4\x83m\xc4\x83\xc8\x99i\xc8\x9be au fost \xe2\x80\x9emachete construite de polonezi\xe2\x80\x9d. Pe 21 aprilie 1990, Irving a repetat acela\xc8\x99i discurs \xc3\xaen M\xc3\xbcnchen, care a condus la condamnarea sa pentru negarea Holocaustului \xc3\xaen M\xc3\xbcnchen pe data de 11 iulie 1991. Instan\xc8\x9ba l-a amendat pe Irving cu 7.000 de m\xc4\x83rci. Irving a f\xc4\x83cut apel \xc8\x99i a primit o amend\xc4\x83 de 10.000 de m\xc4\x83rci pentru repetarea aceleia\xc8\x99i observa\xc8\x9bii \xc3\xaen sala de judecat\xc4\x83 pe 5 mai 1992. \xc3\x8en timpul recursului din 1992, Irving i-a chemat pe cei prezen\xc8\x9bi \xc3\xaen sala de judecat\xc4\x83 din M\xc3\xbcnchen s\xc4\x83 \xe2\x80\x9elupte pentru poporul german \xc8\x99i s\xc4\x83 pun\xc4\x83 cap\xc4\x83t minciunii Holocaustului, care i s-a spus acestei \xc8\x9b\xc4\x83ri timp de cincizeci de ani\xe2\x80\x9d. Irving a spus c\xc4\x83 lag\xc4\x83rul de exterminare de la Auschwitz este o \xe2\x80\x9eatrac\xc8\x9bie turistic\xc4\x83\xe2\x80\x9d, ale c\xc4\x83rui origini, sus\xc8\x9binea Irving, dateaz\xc4\x83 dintr-un \xe2\x80\x9eplan ingenios\xe2\x80\x9d elaborat de British Psychological Warfare Executive \xc3\xaen 1942 pentru a r\xc4\x83sp\xc3\xa2ndi propaganda antigerman\xc4\x83 c\xc4\x83 politica de stat \xc3\xaen Germania era \xe2\x80\x9efolosirea camerelor de gazare pentru a ucide milioane de evrei \xc8\x99i de al\xc8\x9bi indezirabili\xe2\x80\x9d. \xc3\x8en acela\xc8\x99i discurs, Irving l-a denun\xc8\x9bat pe judec\xc4\x83tor ca un \xe2\x80\x9ecretin alcoolic \xc8\x99i senil\xe2\x80\x9d. Ca urmare a condamn\xc4\x83rii sale pentru negarea Holocaustului, lui Irving i s-a mai interzis s\xc4\x83 intre pe teritoriul Germaniei._NEWLINE_\xc3\x8entr-un alt discurs din 1991, \xc8\x9binut de data aceasta \xc3\xaen Regina, Irving a numit Holocaustul \xe2\x80\x9eo \xc3\xaen\xc8\x99el\xc4\x83torie major\xc4\x83... Nu au existat camere de gazare. Ele au fost falsuri \xc8\x99i \xc3\xaen\xc8\x99el\xc4\x83torii\xe2\x80\x9d."